קת'לין קנדי טאונסנד

קת'לין הרטינגטון קנדי טאונסנד (באנגלית: Kathleen Hartington Kennedy Townsend; ) היא עורכת דין ופוליטיקאית אמריקאית שכיהנה כסגנית מושל מרילנד השישית בשנים 1995–2003. היא הייתה האישה הראשונה שנבחרה לתפקיד זה. טאונסנד הייתה מועמדת המפלגה הדמוקרטית לתפקיד מושל מרילנד בבחירות 2002, אך הפסידה למועמד הרפובליקני בוב ארליק.

בשנת 2010 מונתה ליושבת הראש של "אמריקן ברידג'" (American Bridge), מוסד ללא כוונת רווח שמטרתו לגייס תרומות כספיות עבור מועמדים ומטרות של המפלגה הדמוקרטית. מאז 2021 היא משמשת כיועצת לענייני פרישה במחלקת העבודה של ארצות הברית. טאונסנד היא נצר למשפחת קנדי, ונכדתם הבכורה של ג'וזף קנדי ורוז קנדי.

 ראשית חייה 
קת'לין הרטינגטון קנדי נולדה ב-4 ביולי 1951 בגריניץ' (Greenwich) שבקונטיקט, הבכורה מבין 11 ילדיהם של רוברט קנדי ואתל סקאקל. היא נקראה על שם דודתה מצד אביה, קת'לין קוונדיש. קנדי היא נכדתם הבכורה של ג'וזף קנדי ורוז קנדי. את ילדותה העבירה בין בתי המשפחה במקלין שבווירג'יניה ובהייניס פורט שבמסצ'וסטס. בצעירותה לא היה צפוי שנשות משפחת קנדי, שהייתה משפחה פוליטית מובהקת, יתמודדו אי-פעם על משרה ציבורית. עם זאת, לאחר הירצחו של דודהּ, הנשיא ג'ון פיצג'רלד קנדי, כתב לה אביה:  בני משפחתה כינו אותה בכינויים "קת'לין הנקייה", "הנזירה" ו"הלא-קנדי".

בקיץ 1964 זכתה קנדי בארבעה סרטים כחולים  על מצוינות ברכיבה על סוסים. ב-29 באוגוסט 1965, בעת שהייתה בת 14, נפלה מסוסה במהלך תחרות רכיבה בווסט ברנסטייבל שבמסצ'וסטס. היא איבדה את ההכרה וסבלה מדימום פנימי, והובהלה למרכז הרפואי קייפ קוד שבמרחק כ-24 קילומטר מהמקום. באותה שעה הייתה משפחתה בדרכה להייניס פורט, ואותרה רק כעבור שלוש שעות.

קנדי הייתה בת 16 כאשר אביה נרצח בידי סירחאן סירחאן. בלילה שבו נורה במלון אמבסדור בלוס אנג'לס טסה קנדי עם שני אחיה ג'וזף קנדי השני ורוברט קנדי ג'וניור ללוס אנג'לס במטוס מהצי האווירי של השירות החשאי של ארצות הברית.

קנדי התחנכה בבית הספר היסודי "גבירתנו של הניצחון" (Our Lady of Victory) שבוושינגטון הבירה, ובהמשך סיימה את לימודיה בבית הספר פטני שבמדינת ורמונט. היא למדה במכללת רדקליף, שם השלימה לימודי תואר ראשון בהיסטוריה ובספרות בשנת 1974, ולאחר מכן למדה בבית הספר למשפטים של אוניברסיטת ניו מקסיקו, בו הוסמכה כעורכת דין בשנת 1978.

 תחילת דרכה הציבורית 
משהשלימה את לימודיה הגבוהים בניו מקסיקו, עבדה קנדי כעורכת דין במשרד עורכי הדין הפרטי "Clendenen & Lesser" שבניו הייבן, בעוד בעלה, דייוויד טאונסנד, למד בבית הספר למשפטים באוניברסיטת ייל. בשנת 1982 התקבלה קנדי ללשכת עורכי הדין של מסצ'וסטס, ועבדה כעוזרת משפטית בלשכת השופט הפדרלי א. דייוויד מאצון מבית המשפט המחוזי הפדרלי במסצ'וסטס. בנוסף, היא לקחה חלק פעיל במסע הבחירות לנשיאות ארצות הברית של דודה, הסנאטור טד קנדי, בשנת 1980. היא נאמה באירועים למען מועמדים דמוקרטים מקומיים, והועסקה כאנליסטית מדיניות מטעם מושל מסצ'וסטס מייקל דוקאקיס בראשית שנות ה-80 של המאה ה-20, שעה שהתגוררה עם בעלה בניוטון .

בשנת 1984 השתקעה משפחתה באזור בולטימור שבמרילנד – מדינת הולדתו של בעלה. ב-1985 התקבלה קנדי ללשכת עורכי הדין של מרילנד. כעבור שנתיים, הפכה לבת משפחת קנדי הראשונה שהפסידה בבחירות כלליות, כאשר התמודדה לבית הנבחרים של ארצות הברית במחוז הקונגרס השני של מרילנד — מעוז רפובליקני מובהק — תוך שימוש בשם נישואיה בלבד, טאונסנד. היא הובסה בידי חברת הקונגרס המכהנת, הלן בנטלי הרפובליקנית, ביחס של 59% מול 41%.

לאחר כישלונה בבחירות לבית הנבחרים האמריקאי הצטרפה טאונסנד לממשלת מדינת מרילנד, ומילאה שורה של תפקידים ובהם עוזרת לתובע הכללי. בשנת 1993 החלה לעבוד במחלקת המשפטים של ארצות הברית, שם פיקחה על מתן מענקים למחלקות משטרה מקומיות ולקבוצות קהילתיות.

 סגנית מושל מרילנד 
ממוזער|קנדי טאונסנד במהלך כהונתה כסגנית המושל, 2001
בשנת 1994 התמודד פריס גלנדנינג לתפקיד מושל מרילנד בבחירות מקדימות סוערות מול סגן המושל המכהן, מלווין סטיינברג, ובמהלך הפריימריז בחר בקנדי טאונסנד כעמיתתו למרוץ. פרשנים פוליטיים סברו תחילה כי לא תתרום רבות למסע הבחירות שלו, אך הודות למוניטין הציבורי של שמה (כעת השתמשה בשם המשולב "קנדי טאונסנד") וליכולות גיוס הכספים המרשימות שלה, הצליח גלנדנינג לזכות במועמדות המפלגה הדמוקרטית.

בבחירות הכלליות הביסו גלנדנינג וקנדי טאונסנד את מועמדת המפלגה הרפובליקנית אלן סאורבריי, באחת ממערכות הבחירות הצמודות והשנויות במחלוקת בהיסטוריה של מרילנד. לאחר שהתוצאות הבלתי-פורמליות ביטאו הפסד דחוק של סאורבריי, היא העלתה – לדברי "וושינגטון פוסט" – "טענות סנסציוניות" כי נגנבו הבחירות מידיה. בין טענותיה נכללו האשמות על זיוף פתקי הצבעה; הצבעה בשיעור של 100% באחד ממחוזות מרילנד; הצבעות של אנשים שמתו זה מכבר; ואף אזכור של מה שכינתה "תקדים קנדי" — רמיזה לשמועות בלתי מוכחות לפיהן ג'ון קנדי גנב את הבחירות לנשיאות ארצות הברית 1960, ולפיכך גם אחייניתו, טאונסנד, גנבה את הבחירות הללו.

ספירת הקולות הרשמית העניקה לגלנדנינג ניצחון בהפרש של 5,993 קולות מתוך 1.4 מיליון מצביעים. סאורבריי שכרה מומחה לבחירות הידוע בגישתו האגרסיבית, והגישה תביעה בטענה כי 50 אלף קולות נספרו שלא כדין. כאשר החלו הדיונים על ערעור התוצאות בינואר 1995 היא נסוגה מהאשמות בדבר הונאת בחירות, וטענתה התמקדה בטענות לרשלנות בספירת הקולות וב-3,600 פתקי הצבעה שנויים במחלוקת. גם אם כל הפתקים הללו היו נפסלים, לא היה בכך כדי לשנות את תוצאת הבחירות. בית המשפט קבע כי כ-1,800 קולות בבולטימור ניתנו בידי אנשים ששמותיהם היו אמורים להימחק מפנקס הבוחרים, אך הדגיש כי אין ראיות ברורות ומשכנעות לכך שהתרחשו הונאה או ליקויים שהשפיעו על התוצאות. שלושה ימים לפני השבעתו של גלנדנינג משכה סאורבריי את תביעתה, אך המשיכה לגרוס כי היא המנצחת האמיתית.

סאורבריי התמודדה שוב מול גלנדנינג בבחירות 1998, אולם הפעם ניצחו גלנדנינג וטאונסנד בפער גדול בהרבה – 55% לעומת 44%.

במהלך כהונתה כסגנית המושל, התמקדה טאונסנד בצמצום הפשיעה ובקידום הפיתוח הכלכלי של מרילנד. תחת הנהגתה, נעשתה מרילנד למדינה הראשונה שחייבה ביצוע שירות קהילתי כתנאי לקבלת תעודת בגרות. יוזמתה "HotSpot Communities Initiative" שיתפה פעולה עם גורמי אכיפת החוק ועם סוכנויות ממשלתיות במטרה לעצב וליישם אסטרטגיה כוללת של אכיפה ומניעה באזורים בעלי שיעור פשיעה גבוה. בנוסף, תוכניתה "Break the Cycle" חייבה עבריינים במאסר על תנאי או במבחן לעבור בדיקות סמים תכופות.

במהלך הבחירות לנשיאות ארצות הברית 2000 נסעה טאונסנד לאיווה כדי לקחת חלק במסע הבחירות של סגן נשיא ארצות הברית אל גור. באפריל 2002, לקראת מסע הבחירות שלה למושלת מרילנד, קיבלה טאונסנד מהמרכז הנשיאותי ע"ש קלינטון פרס מנהיגות שזיכה אותה בתשומת לב לאומית ובתמיכה מנשיא ארצות הברית לשעבר ביל קלינטון.

 הבחירות למושלות מרילנד 2002 

בשנת 2002 התמודדה טאונסנד לתפקיד מושל מרילנד. בבחירות המקדימות של המפלגה הדמוקרטית ניצחה את רוברט פוסטרו עם 80% מהקולות. יריביה בבחירות הכלליות היו בוב ארליק, מועמד המפלגה הרפובליקנית; וספיר לנקסטר, מועמד המפלגה הליברטריאנית.

במהלך מסע הבחירות ספגה טאונסנד ביקורת על בחירתה את האדמירל צ'ארלס ר. לארסון כעמיתהּ למרוץ – פוליטיקאי חסר-ניסיון שרק שבועות אחדים קודם לכן עבר מהמפלגה הרפובליקנית לדמוקרטית. מבקריה טענו בנוסף כי בחירתה בגבר לבן אינה צפויה לעודד הצבעה בקרב בני מיעוטים. ארליק מצדו רץ לצד עורך הדין מייקל סטיל, אפרו-אמריקאי שכיהן קודם לכן כיושב ראש המפלגה הרפובליקנית במרילנד. מסע הבחירות של טאונסנד נפגע גם מחוסר הפופולריות של גלנדנינג, שיישם הצעה לחלוקה מחדש של מחוזות הקונגרס במדינה, שבוטלה מאוחר יותר בידי בית המשפט העליון של מרילנד. הפופולריות של טאונסנד המשיכה לצנוח כאשר פורסמו דיווחים כי חלקים גדולים מכספי הבחירות שלה נתרמו מתורמים מחוץ למרילנד. ארליק ניצל את חוסר הפופולריות של טאונסנד וצבר תמיכה ציבורית בשעה ששיעור התמיכה ביריבתו הדמוקרטית צנחו בסקרי דעת קהל.

אף על פי שמרילנד נחשבת מדינה דמוקרטית באופן מסורתי, ושלא נבחר בה מושל רפובליקני זה כמעט 40 שנה עד לאותה עת, הפסידה טאונסנד במרוץ – וגרפה 48% מהקולות לעומת 51% לארליק ואחוז אחד ללנקסטר. ארליק נעשה בכך לרפובליקני השביעי בלבד בהיסטוריה של מרילנד שנבחר למושל המדינה. מרבית הפרשנים הסכימו כי טאונסנד ניהלה קמפיין חלש, והצביעו במיוחד על חוסר תכנון, שהוביל אותה לערוך בחופזה עצרות בחירות באזורים כפריים העוינים לה. לפי העיתון "בולטימור סאן", תבוסתה טרפה את הקלפים בקריירה הפוליטית שלה – לפחות לטווח הקצר.

 לאחר הקריירה הציבורית 
ממוזער|טאונסנד, שנייה מימין, לצד המושל וס מור ורעייתו דון, וסגנית המושל ארונה מילר. מרץ 2025
טאונסנד, יחד עם אחיה רוברט קנדי ג'וניור וקרי קנדי , הביעה תמיכה במועמדותה של הילרי קלינטון בבחירות המקדימות לנשיאות ארצות הברית במפלגה הדמוקרטית ב-2008.

בשנת 2007 פרסמה טאונסנד את ספרה "כישלונם של מאמיני אמריקה: כיצד כנסיות בנות-זמננו מערבבות את האל עם הפוליטיקה וטועות בדרכן". בנוסף, היא כותבת באתר "The Recovering Politician" שייסד ג'ונתן מילר.

טאונסנד משמשת כמרצה מן החוץ במכון למדיניות ציבורית של אוניברסיטת ג'ורג'טאון, עמיתה אורחת בבית הספר לממשל באוניברסיטת הרווארד, ועמיתה הבכירה במכללת סנט מרי שבמרילנד.

בדצמבר 2010 מונתה טאונסנד ליושבת הראש של אמריקן ברדיג' – מוסד ללא כוונת רווח שנועד לגייס כספים עבור מועמדים ומטרות דמוקרטיות, ושנועד לשמש כתגובה דמוקרטית לארגונים שמרניים כמו "American Crossroads" ו-"Crossroads GPS". טאונסנד ציינה כי למפלגה הדמוקרטית לא היה ארגון דומה במהלך בחירות אמצע הכהונה ב-2010, וכי הרפובליקנים הוציאו כ-70 מיליון דולר אמריקאי יותר מהם.

במהלך הבחירות לנשיאות ארצות הברית 2024 תמכה טאונסנד במועמדותו של הנשיא הדמוקרטי המכהן ג'ו ביידן, חרף התמודדותו לנשיאות של אחיה רוברט כעצמאי. כעבור ארבעה חודשים, היא וארבעה מאחיה הביעו תמיכה במסע הבחירות של קמלה האריס לנשיאות ארצות הברית, וגינו את החלטתו של רוברט קנדי ג'וניור לתמוך בנשיא לשעבר דונלד טראמפ, אותה כינו "בגידה".

 לקריאה נוספת 


 קישורים חיצוניים 

 הערות שוליים 

קת'לין
קטגוריה:אמריקאים ילידי קונטיקט
קטגוריה:אמריקאים ממוצא אירי
קטגוריה:אמריקאים ממוצא הולנדי
קטגוריה:בוגרי אוניברסיטת ניו מקסיקו
קטגוריה:סגני מושלי מרילנד
קטגוריה:חברות המפלגה הדמוקרטית (ארצות הברית)
קטגוריה:סגל בית הספר לממשל באוניברסיטת הרווארד
קטגוריה:סגל מחלקת המשפטים של ארצות הברית
קטגוריה:אמריקאיות שנולדו ב-1951